Geraamte by huis dalk ŉ popUitgrawing van die geraamte by die huis in Beachwayweg in Durban-Noord Foto: SAPD KwaZulu-Natal Die KwaZulu-Natalse polisie kon teen Dinsdag nog nie bevestig of ŉ geraamte wat in die grond by ŉ huis in Durban-Noord gevind is, dalk ŉ namaaksel is nie. Maroela Media het oor die naweek berig lede van die Durban-polisie se soek-en-reddingseenheid is Vrydag na ŉ huis in Beachwayweg ontbied waar ŉ geraamte gevind is. Volgens die polisie was kontrakteurs besig om fondamente uit te grawe vir aanbouings aan die huis toe hulle op die beendere afgekom het. Die patoloog het met ŉ beheerde uitgrawing begin om die oorskot te bewaar vir ŉ outopsie en om dit te identifiseer. Beamptes het die uitgrawing Sondag voortgesit, waarna die geraamte na die Gale-lykshuis geneem is vir verdere ondersoek en om vas te stel of die beendere dié van ŉ mens is of nie. Die huiseienaar het egter glo Sondag aan die plaaslike gemeenskapskoerant, die North Glen News, gesê die patoloog het gesê die geraamte is ŉ namaaksel [soortgelyk aan dié wat in biologieklasse gevind kan word]. “Ons het aanvanklik gedink dit is ŉ namaaksel want die bene het draad en metaalpenne in gehad. Daar is selfs ŉ raamwerk gevind waaraan dit dalk gehang het. Ons is baie verlig dit is nie regte bene nie, anders sou my vrou daarop aangedring het dat ons verhuis,” het die huiseienaar aan die koerant gesê. Lt.kol. Thulani Zwane, provinsiale polisiewoordvoerder, het Dinsdag by navraag aan Maroela Media gesê daar is nog nie vasgestel op die beendere menslik is of nie en die geregtelike doodsondersoek duur voort.